Folketing
1999-10-29

Hvis jeg må starte med en kommentar til den forrige ordfører, så taler vi forbrugernes sag i alle henseender. Ellers vil jeg koncentrere mig om ordførertalen, og der vil jeg nok også komme ind på bl.a. de forhold. Som vi har hørt et par gange, så har man talt om, at man her ser lovsjusk, ikke alene ved behandlingen af denne sag, men også i andre tilsvarende sager. Regeringen har her et hastværk med at ændre loven, så det er ganske uforsvarligt, og jeg kan oplyse, at Dansk Folkeparti vil forsøge at samle det fornødne antal stemmer, så vi kan få lovens tredje behandling udsat til efter den kommende uge. Det er jo velkendt, at et flertal i Folketinget i 1995 vedtog den nugældende lukkelov, og den skal så åbenbart revideres igen, og grunden er åbenbart, at man ikke havde præciseret alt. Derfor kræver man nu en præcisering. Regeringen lægger op til, at der skal indsættes en omsætningsgrænse for butikker beliggende ved jernbane- og rutebilstationer.